

**REPUBLIKA HRVATSKA**

**VARAŽDINSKA ŽUPANIJA**

**OPĆINA SVETI ĐURĐ**

**OPĆINSKO VIJEĆE**

KLASA: 363-02/25-01/1

URBROJ: 2186-21-02-25-1

Sveti Đurđ, 28.1.2025.

Na temelju članka 68. stavka 2. Zakona o gospodarenju otpadom („Narodne novine“ broj 84/21. i 142/23.) i članka 22. Statuta Općine Sveti Đurđ (''Službeni vjesnik Varaždinske županije'' broj 30/21. i 18/23.), Općinsko vijeće Općine Sveti Đurđ na 39. sjednici održanoj 28.1.2025. godine donosi sljedeću

**O D L U K U**

**o dodjeli obavljanja javne usluge sakupljanja komunalnog otpada**

**na području Općine Sveti Đurđ**

Članak 1.

(1) Trgovačkom društvu Lukom d.o.o., Koprivnička 17, Ludbreg, 42230 Ludbreg, OIB: 29732862130, dodjeljuje se obavljanje javne usluge sakupljanja komunalnog otpada na području Općine Sveti Đurđ (dalje u tekstu: Davatelj javne usluge).

(2) Datum početka obavljanja javne usluge iz stavka 1. ovog članka utvrdit će se u sporazumu kojeg s ovlaštenom osobom Lukom d.o.o. sklapa općinski načelnik.

Članak 2.

(1) Javna usluga sakupljanja komunalnog otpada (dalje u tekstu: javna usluga) podrazumijeva prikupljanje komunalnog otpada na području Općine Sveti Đurđ putem spremnika od pojedinog korisnika te prijevoz i predaju tog otpada ovlaštenoj osobi za obradu tog otpada.

(2) Javna usluga uključuje sljedeće usluge:

A. uslugu prikupljanja na lokaciji obračunskog mjesta korisnika usluge:

1. miješanog komunalnog otpada

2. biootpada

3. reciklabilnog komunalnog otpada

4. glomaznog otpada jednom godišnje,

B. uslugu preuzimanja otpada u reciklažnom dvorištu i mobilnom reciklažnom dvorištu,

C. uslugu prijevoza i predaje otpada ovlaštenoj osobi.

Članak 3.

Davatelj javne usluge dužan je omogućiti korisnicima usluge preuzimanje otpada u reciklažnom dvorištu Davatelja usluge na području Grada Ludbrega, na adresi: Ludbreg, Ulica 5. studenog 31, do izgradnje reciklažnog dvorišta na području Općine Sveti Đurđ.

Članak 4.

Davatelj javne usluge dužan je gospodariti otpadom u skladu s odredbama Zakona o gospodarenju otpadom, važećim podzakonskim propisima i važećom Odlukom o načinu pružanja javne usluge sakupljanja komunalnog otpada na području Općine Sveti Đurđ.

Članak 5.

Područje pružanja usluga je područje Općine Sveti Đurđ odnosno područje naselja Sveti Đurđ, Hrženica, Karlovec Ludbreški, Komarnica Ludbreška, Luka Ludbreška, Obrankovec, Priles, Struga, Sesvete Ludbreške.

Članak 6.

Davatelju javne usluge iz članka 1. ove Odluke povjerava se da u sklopu djelatnosti radi koje je osnovan, uređuje određene odnose rješavajući u pojedinačnim upravnim stvarima o pravima, obvezama i odgovornostima korisnika javne usluge.

Članak 7.

Ova Odluka dostavlja se Ministarstvu gospodarstva i održivog razvoja.

Članak 8.

Stupanjem na snagu ove Odluke prestaje važiti Odluka o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada na području Općine Sveti Đurđ ("Službeni vjesnik Varaždinske županije" broj 10/18).

Članak 9.

Ova Odluka stupa na snagu osmog dana od dana njezine objave u „Službenom vjesniku Varaždinske županije“.

OPĆINSKO VIJEĆE OPĆINE SVETI ĐURĐ

Predsjednik Općinskog vijeća

Damir Grgec

Obrazloženje

PREDLAGATELJ: općinski načelnik na temelju odredbe članka 40. Statuta Općine Sveti Đurđ („Službeni vjesnik Varaždinske županije“ broj 30/21. i 18/23.)

PRAVNI TEMELJ: 68. stavka 2. Zakona o gospodarenju otpadom („Narodne novine“ broj 84/21. i 142/23.)

OCJENA TRENUTNOG STANJA I OBRAZLOŽENJE:

Općinsko vijeće Općine Sveti Đurđ donijelo je dana 5. veljače 2018. godine Odluku o dodjeli obavljanja javne usluge prikupljanja miješanog komunalnog otpada i javne usluge prikupljanja biorazgradivog komunalnog otpada na području Općine Sveti Đurđ („Službeni vjesnik Varaždinske županije“ broj 10/18.) kojom je trgovačkom društvu ČISTOĆA d.o.o. dodijeljena javna usluga prikupljanja miješanog komunalnog otpada i javna usluga prikupljanja biorazgradivog komunalnog otpada na području Općine Sveti Đurđ.

Odredbom članka 68. stavak 1. točka 1. Zakona o gospodarenju otpadom („Narodne novine“ broj 84/21. i 142/23.) propisano je da javnu uslugu sakupljanja komunalnog otpada pruža davatelj javne usluge sakupljanja komunalnog otpada koji je trgovačko društvo koje osniva jedna ili više jedinica lokalne samouprave i kojem većinski dio dionica odnosno udjela čine dionice odnosno udjeli jedne ili nekoliko jedinica lokalne samouprave, **temeljem odluke predstavničkog tijela lokalne samouprave o dodjeli obavljanja javne usluge sakupljanja komunalnog otpada.**

Suočeni s problemom nedostatka reciklažnog dvorišta, planira se donošenje nove odluke o dodjeli obavljanja javne usluge sakupljanja komunalnog otpada na području Općine Sveti Đurđ, kojom bi se usluga sakupljanja komunalnog otpada dodijelila trgovačkom društvu LUKOM d.o.o. (umjesto sadašnjeg pružatelja javne usluge ČISTOĆA d.o.o.). Razlog tome jest prvenstveno taj što će korisnici usluge konačno moći koristiti mobilna reciklažna dvorišta kao i reciklažno dvorište Grada Ludbrega, a što nam sada kronično nedostaje.

Sukladno članku 11. stavak 1. i 3. Zakona o pravu na pristup informacijama, Jedinstveni upravni odjel je na službenim web stranicama Općine objavio na javno savjetovanje Odluku o dodjeli obavljanja javne usluge sakupljanja komunalnog otpada, u trajanju od 30 dana. Savjetovanje je završilo 5.1.2025. godine te je o provedenom savjetovanju izrađeno Izvješće koje se dostavlja u privitku ovog prijedloga Odluke.

Također, sukladno članku 5. Odluke o osnivanju Savjeta za zaštitu potrošača javnih usluga na području Općine Sveti Đurđ, o predmetnoj odluci zatraženo je i mišljenje odnosno očitovanje Savjeta za zaštitu potrošača koje će na sjednici Općinskog vijeća iznijeti predsjednik Savjeta, Zlatko Gizdavec.

Slijedom svega navedenog, predlaže se donošenje ove Odluke.

**Obrazloženje uz pojedine članke:**

**Članak 1.** propisuje da se obavljanje javne usluge sakupljanja komunalnog otpada dodjeljuje trgovačkom društvu LUKOM d.o.o., Ludbreg, a da će se početak obavljanjajavne usluge utvrditi sporazumom kojeg s ovlaštenom osobom Lukom d.o.o. sklapa općinski načelnik.

**Članak 2.** propisuje što podrazumijeva javna usluga sakupljanja komunalnog otpada odnosno koje sve usluge uključuje.

**Članak 3.** propisuje obvezu davatelja usluge da korisnicima usluge omogući korištenje reciklažnog dvorišta u Ludbregu.

**Članak 4.** propisuje da je davatelj usluge dužan gospodariti otpadom u skladu s važećim propisima.

**Članak 5.** propisuje područja pružanja javne usluge sakupljanja komunalnog otpada

**Članak 6.** propisuje da se davatelju javne usluge povjerava da u sklopu djelatnosti radi koje je osnovan, uređuje određene odnose rješavajući u pojedinačnim upravnim stvarima o pravima, obvezama i odgovornostima korisnika javne usluge

**Članak 7.** temelji se na odredbi članka 68. stavak 6. Zakona o gospodarenju otpadom koji propisuje da se Odluka dostavlja Ministarstvu gospodarstva i održivog razvoja

**Članak 8.** propisuje da stupanjem na snagu ove Odluke prestaje važiti Odluka o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada na području Općine Sveti Đurđ ("Službeni vjesnik Varaždinske županije" broj 10/18).

**Članak 9.** propisuje stupanje na snagu Odluke.